***** ΚΑΝΟΝΙΣΜΟΣ (ΕΟΚ) αριθ. 3469/84 ΤΗΣ ΕΠΙΤΡΟΠΗΣ της 11ης Δεκεμβρίου 1984 για τροποποίηση του κανονισμού (ΕΟΚ) αριθ. 2102/84 όσον αφορά την ημερομηνία υποβολής των δηλώσεων εσοδείας σταφυλών στην Ιταλία Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 337/79 του Συμβουλίου της 5ης Φεβρουαρίου 1979 περί κοινής οργανώσεως αγοράς στον αμπελοοινικό τομέα (1), όπως τροποποιήθηκε τελευταία από τον κανονισμό (ΕΟΚ) αριθ. 1208/84 (2), και ιδίως το άρθρο 28 παράγραφος 4, Εκτιμώντας: ότι ο κανονισμός (ΕΟΚ) αριθ. 2102/84 της Επιτροπής της 13ης Ιουλίου 1984 σχετικά με τις δηλώσεις εσοδείας, παραγωγής και αποθεμάτων των προϊόντων του αμπελοοινικού τομέα (3), όπως τροποποιήθηκε από τον κανονισμό (ΕΟΚ) αριθ. 2459/84 της 20ής Αυγούστου 1984 (4), καθορίζει στο άρθρο 5 ότι η 30ή Νοεμβρίου είναι η ημερομηνία-όριο για την παρουσίαση των δηλώσεων εσοδείας σταφυλών εκ μέρους των παραγωγών όλων των κρατών μελών εκτός από τη Γερμανία· ότι οι διοικητικές δυσχέρειες που συνάντησε η ιταλική κυβέρνηση δεν επέτρεψαν στους παραγωγούς να έχουν εγκαίρως στη διάθεσή τους τα έντυπα που πρέπει να χρησιμοποιηθούν για την προαναφερθείσα δήλωση· ότι η απουσία δηλώσεων εσοδείας έχει σοβαρές συνέπειες τόσο όσον αφορά τη διαχείρση της αγοράς όσο και όσον αφορά τα δικαιώματα των παραγωγών· ότι είναι απαραίτητο να παραταθεί για την τρέχουσα περίοδο η ημερομηνία-όριο υποβολής των δηλώσεων εσοδείας σταφυλών· ότι τα μέτρα που προβλέπονται στον παρόντα κανονισμό είνα σύμφωνα με τη γνώμη της Επιτροπής Διαχείρισης Οίνων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Κατά παρέκκλιση από το άρθρο 5 παράγραφος 1 δεύτερη περίπτωση του κανονισμού (ΕΟΚ) αρθ. 2102/84 για την περίοδο 1984/85 στην Ιταλία, οι δηλώσεις εσοδείας πραγματοποιούνται το αργότερο στις 15 Δεκεμβρίου 1984. Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Εφαρμόζεται από την 1η Δεκεμβρίου 1984. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 11 Δεκεμβρίου 1984.

[Source: multi_eurlex | Tokens: 1967]